Psalm 48 – God sal ons altyd lei – Bybelskool
Written by Chris van Wyk on Jan 31, 2013 . Posted in Psalms, Psalms 42-72.
Hierdie Psalm besing met passie die berg van die Here in Jerusalem, Sion, soos ook in 'n hele paar ander Psalms gedoen word (76, 84, 87, 122). Op 'n dieper vlak gaan dit egter natuurlik oor God self wat lofwaardig oor die hele aarde is. Dit is Sy teenwoordigheid wat met Sion geassosieer word waardeur Sion 'n simbool van God self geword het.
Neem vandag genoeg tyd om God vir sy grootheid te loof, Hom te dank vir sy beskerming, na te dink oor sy betroubaarheid en leiding in verskillende situasies waardeur jy al gekom het en jou verbintenis aan Hom in die woorde van vers 15 te bevestig: "Dié God is ons God vir altyd; Hy sal ons altyd lei."